അമ്മയുടെ പേരില് തമ്മില്ത്തര്ക്കം: തിരുവനന്തപുരത്ത് വൃദ്ധയെ പുഴുവരിച്ച നിലയില് കണ്ടെത്തി തിരുവനന്തപുരം: തിരുവനന്തപുരം ബാലരാമപുരത്ത് വൃദ്ധയെ പുഴുവരിച്ച നിലയില് കണ്ടെത്തി. മക്കള് ഉപേക്ഷിച്ച 70 വയസുകാരിയായ സരോജിനിയെയാണ് പുഴുവരിച്ച നിലയില് കണ്ടെത്തിയത്. പ്രദേശത്തെ യുവാക്കള് ചേര്ന്ന് വൃദ്ധക്ക് പ്രാഥമിക ചികിത്സ ലഭ്യമാക്കിയിട്ടുണ്ട്. ചായക്കട നടത്തിയാണ് സരോജിനി ഉപജീവനം നടത്തിയിരുന്നത്. രണ്ട് പെണ്മക്കളും ഒരു ആണും ഉള്പ്പടെ സരോജിനിയ്ക്ക് മൂന്ന് മക്കളുണ്ട്. എന്നാല് ഇവരാരും ഇപ്പോള് സരോജിനിയെ തിരിഞ്ഞുനോക്കുന്നില്ലെന്ന പരാതി ഉയരുന്നുണ്ട്. അമ്മയെ ചൊല്ലി മക്കള് തമ്മില് തര്ക്കം നിലനില്ക്കുന്നുണ്ട്. അതിനിടയിലാണ് ഇവര്ക്ക് രോഗം വരികയും ശരീരത്തില് മുറിവുണ്ടാവുകയും ചെയ്തത്. മക്കള് ശ്രദ്ധിക്കാത്തത് കൊണ്ടു തന്നെ ഇതിന് മതിയായ ചികിത്സ നല്കാന് സാധിച്ചില്ല. ഓണം കഴിഞ്ഞതിന് ശേഷം ഈ വീട്ടില് തന്നെ കഴിയുന്ന സരോജിനിയുടെ മുറിവ് പുഴുവരിക്കുകയും വലിയ വ്രണമായി മാറുകയും ചെയ്യുകയായിരുന്നു. വിവരമറിഞ്ഞ് സമീപത്തെ യുവാക്കളെത്തി വൃദ്ധയെ കുളിപ്പിച്ച് വീടും പരിസരവും വൃത്തിയാക്കി പ്രാഥമിക ചികിത്സ നല്കി. നിലവില് ബാലരാമപുരം പോലീസ് സ്റ്റേഷനിലേക്ക് മൂന്ന് മക്കളെയും വിളിച്ചുവരുത്തി ചര്ച്ചകള് നടക്കുകയാണ്.